Ses liggame langs N1: Oorledenes glo zama-zamasArgieffoto (Foto: Tracey Adams/African News Agency/ANA) Die ses mense wie se liggame langs die N1 in die omgewing van die Main Reefweg-afrit aan die Wes-Rand gevind is, was glo onwettige mynwerkers. Die polisie is Woensdagoggend in kennis gestel van liggame wat in die veld langs die hoofweg lê. “Die polisie is na die toneel en het die gebied gefynkam en daar is op ses liggame met skietwonde afgekom,” het brig. Brenda Muridili, polisiewoordvoerder, gesê. “Die motief vir die moorde kan nie in dié stadium bevestig word nie, hoewel daar vermoed word dat die oorledenes onwettige mynwerkers was.” Lt.genl. Elias Mwela, Gautengse polisiekommissaris, het opdrag gegee dat alle beskikbare hulpbronne ingespan word om die nodige bewyse op die toneel in te samel. Die ondersoek duur voort.